ประกันสุขภาพยาว80ปี
&#8216;พรูเด็นเชียล&#8217;คุยขายรายแรก ห้ามลูกค้ายกเลิกตลอดสัญญา
21 ส.ค. 2554

‘พรูเด็นเชียล’คุยขายรายแรก ห้ามลูกค้ายกเลิกตลอดสัญญา
พรูเด็นเชียลฯ ออกประกันชีวิตควบสุขภาพในกรมธรรม์เดียวจ่ายค่ารักษาถึง 80 ปี เบี้ยราคาเดียวตลอด
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า บริษัทออกกรมธรรม์ใหม่ที่รวมความคุ้มครองชีวิตและสุขภาพไว้ในกรมธรรม์เดียว ชื่อ พรูฮอสพิทัล แคร์ ชำระเบี้ยถึงอายุ 60 ปีอัตราเดียว คุ้มครองชีวิตและสุขภาพถึงอายุ 80 ปีในวงเงินเท่ากัน กรณีผู้ป่วยในและผู้ป่วยนอกรายแรกในไทย เจาะกลุ่มลูกค้าอายุ 20-50 ปีที่ต้องการวางแผนออมเงินไว้สำหรับค่ารักษาพยาบาลหลังเกษียณ
ทั้งนี้ เบี้ยประกันภัยจะคิดจากอายุปีแรกที่ลูกค้าซื้อและจ่ายในระดับเดียวกันไปตลอด ต่างจากตลาดทั่วไปที่ปรับราคาเบี้ยประกันสุขภาพตามอายุที่เพิ่มขึ้น กำหนดวงเงินค่ารักษาพยาบาลที่แน่นอนขึ้นอยู่กับแผนที่ลูกค้าเลือก ลูกค้าสามารถเบิกค่ารักษาสุขภาพได้จนถึงอายุ 80 ปี หรือเต็มวงเงินที่กำหนดไว้ แล้วแต่เงื่อนไขใดจะถึงก่อนกัน
“ในจำนวนเบี้ยประกันที่จ่ายในแต่ละปี จะเป็นเบี้ยส่วนที่คุ้มครองชีวิต 60% และเบี้ยสุขภาพ 40% หากอยู่ครบสัญญา หรือเสียชีวิตก่อนสัญญา จะได้รับเงินตามทุนประกันชีวิตที่ซื้อไว้ กรมธรรม์นี้ลูกค้าจะยกเลิกประกันสุขภาพก่อนครบสัญญาไม่ได้ เพราะเป็นแบบที่รวมอยู่ในกรมธรรม์เดียวกัน” นายดัตตา กล่าว
นายดัตตา กล่าวว่า บริษัทมีแผนที่จะออกกรมธรรม์ใหม่ยูนิตลิงก์ ซึ่งเป็นประกันชีวิตควบการลงทุนในเร็วๆ นี้ โดยขณะนี้อยู่ระหว่างการขออนุมัติกรมธรรม์จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อจับกลุ่มลูกค้าที่ต้องการทำประกันชีวิตและมีโอกาสได้รับผลตอบแทนจากการลงทุน คาดว่าจะมีเบี้ยจากกรมธรรม์นี้ประมาณ 5-10% 
สำหรับผลกระทบหลังการเลือกตั้ง คาดว่าจะไม่มีผลต่อการเติบโตของธุรกิจประกันชีวิต เนื่องจากยังมีประชาชนอีกจำนวนมากที่ต้องการความคุ้มครอง และบริษัทประกันชีวิตต่างพัฒนากรมธรรม์ใหม่ๆ ออกมาอย่างต่อเนื่อง
“ไตรมาสแรกบริษัทมีเบี้ยรับรวมเพิ่มขึ้น 18% คาดว่าทั้งปีน่าจะมีอัตราการเติบโตเพิ่มขึ้นเป็นตัวเลข 2 หลัก” นายดัตตา กล่าว
นายจอห์น แฟลนเดอร์ส ผู้อำนวยการบริหารการเงิน กล่าวว่า บริษัทเน้นการลงทุนในพันธบัตรรัฐบาลอายุตั้งแต่ 10 ปีขึ้นไปสัดส่วนสูงถึง 80% และลงทุนในหุ้นกู้ 15% อีก 3% ลงทุนในหุ้น และ 2% เป็นเงินฝาก ซึ่งทำให้บริษัทไม่ได้รับผลกระทบจากการเปลี่ยนแปลงของอัตราดอกเบี้ย